Baltarusijos Jaunieji krikščionys demokratai

Baltarusijos Jaunieji krikščionys demokratai () – demokratinėmis vertybėmis besivadovaujanti jaunimo organizacija. Tai jaunų žmonių, siekiančių skleisti tarp jaunimo krikščionių demokratų doktrina grindžiamą socialinę veiklą – Baltarusijos krikščionių demokratų partijos jaunimo sekcija. Organizacijoje per 300 narių, daugiausiai universitetų absolventų (amžiaus grupė nuo 16 iki 31).

Istorija 

Baltarusijos Jaunieji krikščionys demokratai susibūrė 2009 m.

Pirmasis – steigiamasis suvažiavimas vyko 2010 m. gegužės 22 d.  Suvažiavime dalyvavo per 50 delegatų iš visų šalies regionų bei kviestinių svečių. Steigiamojo suvažiavimo metu buvo išrinkta jaunimo organizacijos valdyba, patvirtintas statutas ir sudaryta veiklos strategija. Lubou Kamieneva buvo išrinkta organizacijos pirmininke. Į Nacionalinę tarybą išrinkta 13 narių, iš jų 10 regionų atstovai.
Antrasis suvažiavimas įvyko 2012 m. lapkričio 3 d.  75 delegatai balsavo už naują, papildytą Statutą, taip pat buvo išrinkta nauja organizacijos pirmininkė – Maryna Khomich. Suvažiavimo metu buvo nustatytos ateinančių metų veiklos gairės ir viešų kampanijų planas.

Trečiasis suvažiavimas – 2013-10-20  apibendrino praėjusių metų veiklos rezultatus, nustatė planus 2014–2015 metų laikotarpiui bei nustatė pagrindines veiklos gaires. 

2019 m. Spalio 19 d. Naujuoju vadovu išrinkta Nadzieja Hacak .

Vertybės, politiniai tikslai 

Baltarusijos Jaunieji krikščionys demokratai pasisako už:
 
 suverenią teisinę demokratinę valstybę;
 laisvą pilietinę visuomenę besivadovaujančią krikščioniškomis, demokratinėmis vertybėmis;
 Baltarusijos tautinį, etinį ir politinį atgimimą.

Pagrindinės veiklos gairės:

 Europinių ir demokratinių vertybių puoselėjimas ir sklaida tarp jaunimo;
 Baltarusijos europinė integracija kaip laisvės, saugumo ir solidarumo garantas;
 Studentų teisių apsauga;
 Krikščioniškų – demokratinių vertybių sklaida Baltarusijos visuomenėje;
 Subsidiarumas: suteikti jaunimui galimybę patiems spręsti problemas švietimo įstaigose bei su darbdaviais;

Baltarusijos Jaunųjų krikščionių demokratų pagrindiniai principai: laisvė, atsakomybė, lygybė, moralė, teisingumas, solidarumas.

Veikla 

 Kultūrinė: istorinių ir atmintinų datų (gimtosios kalbos diena, nepriklausomybės diena, ir pan.) minėjimas, jaunimo vasaros akademijų ir ekskursijų jaunimui organizavimas;
 Švietimo: jaunųjų lyderių ir komandinio darbo mokyklos, seminarai kandidatams į savivaldą ir parlamentą; politinės akademijos, mokymai jauniesiems žurnalistams bei įvairūs seminarai, rengiami kartu su kitomis jaunimo organizacijomis bei Baltarusijos Krikščionių demokratų partija;
 Tarptautinis bendradarbiavimas: bendradarbiavimas su tarptautinėmis ir užsienio jaunimo organizacijomis, seminarų užsienyje rengimas, dalyvavimas tarptautinėse vasaros akademijose;
 Piketai ir eitynės, skirti Baltarusijai svarbiems klausimams, pvz., nepriklausomybės diena, Černobilio kelias ir t. t.

Nepaisant to, jog Baltarusijos Jaunieji krikščionys demokratai yra pilietinė organizacija, ji aktyviai dalyvauja rinkiminėse kampanijose.

2010-aisiais, organizacija iškėlė 40 kandidatų savivaldos rinkimuose. 2014 – 46 kandidatus. Tačiau dėl neskaidrių rinkimų nei vienam iš iškeltų kandidatų nepavyko patekti į savivaldos tarybas. Baltarusijos valdžia nuolat manipuliuoja susirinkimų teise ir riboja jaunimo organizacijų veiklą. Baltarusijos Jauniesiems krikščionims demokratams jau tris kartus buvo atsakyta registracijos. Pagal galiojančius Baltarusijos Respublikos įstatymus, asmuo, atstovaujantis oficialiajame registre neįregistruotą organizaciją arba esantis tokios organizacijos nariu, gali būti patrauktas baudžiamojon atsakomybėn. Žmogaus teisių gynėjų ir tarptautinių partnerių padedami, Baltarusijos Jaunieji krikščionys demokratai vykdo savo veiklą, nepaisant grėsmės organizacijos nariams.

Pagrindinės organizacijos kampanijos

Stop narkotikams 

Kampanijos tikslas – pritraukti jaunimą aktyviai dalyvauti pilietinėje iniciatyvoje, siekiančioje pakeisti narkotikų prevencijos įstatymus.
Kampanijos veikla:

 Spausdintos medžiagos platinimas apie narkotikų vartojimo žalą universitetuose ir mokyklose;
 Parašų rinkimas apeliacijai jaunimo lankomiausiose vietose (aukštojo ir vidurinio mokslo įstaigose, klubuose), siekiant atkreipti valdžios dėmesį ir inicijuoti galiojančių įstatymų redakciją;
 Piketai, informacijos sklaida socialiniuose tinkluose ir internete, visuomenės informacijos priemonėmis, įvairios gatvės akcijos.

Kampanijos rezultatas – sugriežtinta baudžiamoji atsakomybė už narkotinių medžiagų mišinių platinimą ir gamybą taip pat įvesta baudžiamoji atsakomybė už narkotinių medžiagų ir mišinių vartojimą.

Bolonijos procesas Baltarusijai 

Kampanijos tikslas – reikalauti Baltarusijos aukštojo mokslo reformos ir populiarinti Bolonijos procesą tarp jaunų žmonių, skleidžiant informaciją ir renkant parašus peticijai švietimo ministrui. Kampanijos metu universitetuose susibūrė studentų bendruomenės, į Jaunųjų krikščionių demokratų organizaciją įstojo nauji nariai.
Laisvę politiniams kaliniams
Ypatingą dėmesį organizacija skiria jaunų politinių kalinių problemai. Akcijos metu buvo renkami parašai ir spausdinamos informacinės skrajutės. Akcijos metu informacija apie politinių kalinių problemą šalyje pasiekė 20000 jaunų žmonių, prie organizacijos prisijungė naujų narių.

Gelbėkime gyvūnus 

Akcijos tikslas – apsaugoti naminius gyvūnus nuo barbariško elgesio ir žudymo. Akcija suvienijo neabejingus piliečius ir tapo atsaku biurokratiniam neveiksnumui, siekiant įteisinti gyvūnų apsaugą Minske ir kituose didžiuosiuose šalies miestuose. Buvo reikalaujama įteisinti šiuos pagrindinius punktus:

 Baudžiamoji atsakomybė už žiaurų elgesį su gyvūnais;
 Griežtesnė administracinė atsakomybė už prievartos panaudojimą;
 Atsisakyti benamių gyvūnų žudymo praktikos. Sekti išsivysčiusių šalių pavyzdžiu ir įteisinti benamių gyvūnų sterilizaciją, steigti gyvūnų prieglaudas.

Akcijos rezultatas – buvo inicijuotas įstatymas, įteisinantis atsakomybę už prievartą prieš gyvūnus.

Šaltiniai 

Baltarusijos partijos